
A fiskális konszolidáció az európai szuverén adósságválság tükrében

Kulcsszavak: szuverén adósságválság; fiskális konszolidáció; Európai Unió; CDS felárak; államadósság
A 2007-ben az Egyesült Államokban kibontakozó „subprime” válság nyomán átfogó pénzügyi és reálgazdasági krízis alakult ki, mely főképp az Európai Unióban éreztette hatását. A válságkezelés következtében – már az előtte is nagyon magas – GDP-hez viszonyított bruttó államadóssági szint 2010-re elérte a GDP 80,0 %-át, melynek következtében szuverén adósságválság alakult ki az Európai Unió perifériáján. A dolgozat aktualitását az adja, hogy az államadósság szintje a 2010-es értékhez képest mára még magasabb szintre emelkedett, kiváltva ezzel a mihamarabbi költségvetési konszolidáció szükségességét a legtöbb tagállamban.
A dolgozat központi témája a fiskális konszolidáció hatásának vizsgálata az európai szuverén adósságválság tükrében. A kutatás célja, hogy átfogó képet nyújtson a szuverén adósságról, valamint a fiskális kiigazításról, mint lehetséges kezelési eszközről és annak lehetőségeiről, mozgásteréről, hatásairól.
Ennek keretében a dolgozat első részében a hazai és nemzetközi szakirodalom segítségével áttekintésre kerül a szuverén adósságválság fogalmi köre, valamint kialakulásának okai és hatásai. Emellett elemzésre kerül az is, hogy milyen okokra vezethető vissza, hogy a periféria országokkal ellentétben a magországokban az államadósság magas aránya sem vezet szuverén adósságkrízishez.
Ezt követően a fiskális konszolidációt veszem górcső alá, melynek során az Európai Bizottság által létrehozott QUEST III modellt alkalmazva kerül bemutatásra a fiskális konszolidáció eszköztára és ezek különböző makrogazdasági hatásai.
A dolgozat harmadik és egyben utolsó részében az aktuális helyzet vizsgálatát végzem el mennyiségi elemzés keretében.



